정조 3년
己亥正月二十九日午時。上御熙政堂。大臣備局堂上引見入侍時。領議政金尙喆。左議政徐命善。兼漢城判尹蔡濟恭。行司直具允鈺。行兵曹判書李徽之。吏曹判書鄭尙淳。刑曹判書鄭好仁。戶曹判書金華鎭。開城留守兪彦鎬。吏曹參判徐浩修。行都承旨洪國榮。校理李度默。正言柳孟養。行左承旨鄭民始。假注書徐鼎修。事變假注書尹載命。記事官金勉柱鄭東浚。以次進伏訖。尙喆等曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣力。若何。上曰。僅僅支安矣。尙喆曰。昨以皇壇儀事。有收議之命。而此等典禮。至重且大。有非如臣茫昧之見。所敢與議。然成命之下。不敢循默。故蒼卒之間。略陳臆見。而惶愧則甚矣。第念因此而使莫重典禮。燦然具備。則豈非大幸乎。上曰。我東皇壇之設。蓋倣一間茅屋之義。而凡諸典禮。多有未備者。此雖列聖朝未遑之典。而亦有竢於後世之意也。儒賢之箚。蓋欲正其不正之禮。備其未備之儀。而其意甚好矣。命善曰。莫重典禮。因此而一新。則誠爲盛事。而宮懸等制。如皆釐整。則不無役鉅費大之慮矣。上曰。儒賢之意。亦非必欲如是而後。可也。蓋以佾舞樂懸。旣已用之。而猶不免禮不備之嘆。則寧欲備其所不備者。使典禮得以煥然。而至於至矣盡矣之意也。凡事。當量力而爲之。苟有役鉅事大。不無掣肘之慮。則此亦可悶矣。予意則以爲旣緣事勢之掣礙。有難盡如禮制。則與其繁瑣而失禮。寧欲祛其太甚。而使之簡精之爲愈。苟如此。則不害爲禮不足。而敬有餘之義矣。予之所見。適如此。而姑未知何如則爲好矣。尙喆曰。聖敎誠至當。以此博詢而處之。好矣。尙喆曰。向日祭酒宋德相所啓。巫女依前收布事爲請。而有稟處之命矣。巫女。本與寺婢。大有異焉。況經再昨年後。尤不可不懲其誑惑之習。今何可減其布而給其代乎。儒賢所達。實爲得當。依前施行。斷不可已矣。上曰。左相及備堂之意。何如。命善曰。當初減布時。因寺婢而及於驛婢。因驛婢而及於巫女。一體蠲貢。固非變通之本意。況再昨以後。其在禁暴懲惡之道。尤豈容爲此類給代乎。儒賢所奏甚當。依前收布。恐不可已矣。濟恭曰。當初以女人之不當有身役。除給婢貢。而巫布之除。仍在其中。今雖復徵。別無所妨於節目之意矣。蓋巫布。欲懲其誑惑之習。與婢貢有異。朝家給代。甚無義意。依舊例懲布宜矣。允鈺曰。巫女收布。實爲禁抑左道之意。本不可與婢貢。一例視之。而當初混入於蠲減者。誠甚無義。依儒賢所論。如前更徵。以除給代之弊。恐不可已矣。徽之曰。巫布之收。本欲罰而禁之。則與婢貢有異。如前收捧。似不可已矣。尙淳曰。當初婢貢減布之及於巫女。未免混入。依前徵布。恐無不可矣。好仁曰。巫女收布。實出於懲其誑惑之意。而混入於女貢蠲減。誠無義。依前收捧爲好矣。華鎭曰。巫女納布。異於他婢貢。減布給代。終無意義。依前徵捧。不可已矣。彦鎬曰。儒賢所奏。實爲得當。臣意亦以爲如前收布。似不可已矣。浩修曰。巫女收布。乃是禁抑左道之意。與婢貢有異。儒賢所奏。誠爲得當。依前收布。恐不可已矣。國榮曰。臣意亦與大臣諸備堂之意同矣。上曰。依爲之。出擧條尙喆曰。向日祭酒宋德相所啓。以五條薦目。令公卿三司之臣。各薦可用之人爲請。而有稟旨之命矣。公卿。卽三公九卿。而在昔此等之薦。原任大臣及備堂。亦爲之。三司則只長官爲之。今亦依姑例擧行乎。上曰。左相之意。何如。命善曰。儲養人才。誠爲當今之急務。而何處得來別人乎。雖是見用之人。各擧所長。甄別薦進。以爲次第收用之地甚好。依故例。令大臣備堂三司長官。從速擧行爲宜矣。上曰。依爲之。出擧條尙喆曰。向因同副承旨柳義養所啓。大關嶺設置鎭堡事。令道臣論理狀聞後稟處事。覆奏行會矣。卽見江原監司李享逵狀啓。則備論設置便宜。而開春後。發遣審察形便之行。旣有下敎矣。如非備堂。則曾經將臣亦好。副護軍李柱國下送。使之看審後。歸奏其設置形便。何如。上曰。依爲之。出擧條尙喆曰。結城縣監成彦檝。聞差於都政。而一司雖已署經。一司尙未爲之。不得辭朝云。災年民事。誠極可悶。旣有一司除署經之例。使之卽爲下直。何如。上曰。依爲之。出擧條尙喆曰。晉州爲邑。素稱難治。且値災年。不可不擇送。而金川郡守曺允精。向有仰達者。此等劇邑。宜先歷試。公議亦如此。而未經府使。直陞州牧。有異常格。筵稟後始可差送。敢此仰達矣。上曰。依爲之。出擧條尙喆曰。備局副提調柳戇。以向來本司下隷事。有所不安。今日賓對。亦不入參。誠過當矣。申飭行公。何如。上曰。依爲之。出擧條尙淳曰。日前因儒賢陳達。以內侍敎官當罷與否。有銓曹稟處之命。而內侍敎官之有名無實。果如儒賢所達。事當依所請革罷矣。上曰。大臣之意。何如。尙喆曰。內侍外學訓導。先朝旣以革罷。則敎官之有名無實。果如此。罷之誠宜矣。第今見帶之兩敎官。不可不區處。以相當職移差。恐似得宜矣。命善曰。以外朝而訓內侍。果非嚴內外之意。當爲革罷。誠如儒★所陳。而時任敎官。則亦不可不區處矣。上曰。依爲之。出擧條好仁曰。前戶判出擧條申飭後。任譯朴道洵鄭思鈺。已爲發配。玄商禎。以未及交代。今始捉來矣。聞商禎。昨年十二月初四日到任。同月二十七日出代。其間不過二十餘日。渠雖欲申飭。在任旣淺。則似未及爲之。恐有分揀之道。敢此仰達矣。上曰。當初發關。旣是混同擧行之事。玄商禎參酌。可也。出擧條浩修曰。祀享犧牲。事體何等重大。而近來外邑封進之際。旣不擇捧。喂養之方。亦不致意。雖以日前濟州牧所進。戊戌條加定黑牛觀之。體小如犢。瘦瘠且甚。洪州靑山等五邑分養者。一無可取。故纔已論報春曹。竝爲退送。而前後朝廷申飭之下。奉行之若是慢忽。誠極駭然。瘦瘠之責。在於分養各邑。體小之責。在於封進邑及都會官。當該分養五邑守令。姑先從重推考。以觀來頭。至於封進官濟州前牧使。及都會官恩津縣監。則必承別般處分。然後可懲來後。故敢此仰達矣。上曰。依爲之。封進官罷職。都會官拿處。可也。出擧條上曰。臺臣進前。孟養曰。請大靜縣爲奴罪人金壽賢。更令王府。設鞫嚴問。依律處斷。措辭見上上曰。不允。孟養曰。請爲奴罪人河翼龍金重得。亟命王府。設鞫得情。快正王法。措辭見上上曰。不允。孟養曰。請海南縣定配罪人李弘濟。亟令王府。設鞫嚴問。措辭見上上曰。不允。孟養曰。請海南縣竄配罪人金載順。亟令王府。設鞫嚴問。措辭見上上曰。不允。孟養曰。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。措辭見上上曰。不允。孟養曰。請還寢福氷酌處之命。依律處斷。措辭見上上曰。不允。孟養曰。請海美縣定配罪人申光復。更令王府。設鞫得情。措辭見上上曰。不允。孟養曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭見上上曰。不允。孟養曰。請定配罪人具翼遠。亟寢酌處之命。仍令王府。嚴鞫得情。快施當律。措辭見上上曰。不允。孟養曰。請減死安置罪人大燮。亟寢酌處之命。仍令王府。設鞫得情。快正王法。措辭見上上曰。不允。孟養曰。請減死罪人弼海。亟寢酌處之命。仍令王府。設鞫得情。快正王法。措辭見上上曰。不允。孟養曰。請遠竄罪人安兼濟李宅鎭。亟命王府。竝加嚴鞫。期於得情。依律處斷。措辭見上上曰。不允。孟養曰。請恒善支屬。亟命散配。日謙兄弟。竝投絶島。以嚴隄防。措辭見上上曰。不允。孟養曰。請荐棘罪人瑩中。亟令王府。設鞫嚴問。快施當律。措辭見上上曰。不允。孟養曰。請亟收放逐罪人鄭遠達。珍島郡定配罪人閔百奮放釋之命。措辭見上上曰。不允。孟養曰。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。措辭見上上曰。不允。孟養曰。請河東府減死定配罪人昌鼎。依律處斷。措辭見上上曰。不允。孟養曰。請濟州牧減死定配罪人範聖。依律處斷。措辭見上上曰。不允。孟養曰。請物故罪人德泰支屬之應坐者。一竝詳査。絶島散配。措辭見上上曰。不允。孟養曰。請漆原縣定配罪人志遜。更令王府。設鞫嚴問。期於得情。措辭見上上曰。不允。孟養曰。請減死定配罪人德秀。亟令王府。更加嚴鞫。快正王法。措辭見上上曰。不允。孟養曰。請削黜罪人鄭履煥。絶島安置。措辭見上上曰。不允。孟養曰。闕內呵導及張傘。各有等威。出入時跟隨。亦有定限。而近來紀綱解弛。古法蕩然。不當呵導者。率多呵導。不可張傘者。亦敢張傘。初無等級之別。跟隨之雜亂。推此可知。此似小事。有關國綱。請申明舊典。嚴飭百司。犯者論以違制之律。上曰。依啓。孟養曰。古人於入朝日。必齋沐習容觀。待漏趨忝。而近日古規多廢。一應朝會。百司小官。或後於大臣之赴闕。次對備堂。時有追入於班成之後。朝禮不嚴。有識竊歎。請各別嚴飭。以警怠慢之習。上曰。依啓。孟養曰。備局坐起。所以論確廟謨。判署京外公牒。事務緊重。不宜久曠。而近來開坐。或間月而爲之。雖或開坐。而備堂來會。不滿三員。至有論啓請牌之擧。此豈夙夜在公盡悴王事之意乎。請令自今。頻開坐起。飭諭諸堂。實病應頉外皆令來會。克盡商確參決之道。使司務毋滯。上曰。依啓。孟養曰。刑漢城府吏隷之變其舊規。自官給料者。朝家德意。專出於禁斷誅求爲都民除害之意。而似聞近日。三司吏屬。不遵朝令。所謂牌子債防口債各樣侵漁等事。各別禁斷。如有現發者。下隷自有當律。而當該堂郞。竝勘不察之罪。少革都民之痼弊。上曰。所奏甚是。以此另加嚴飭。期有實效。若此而復踵前習。則設置保民司之意安在。亦令竝宜知悉。着念擧行。可也。孟養曰。律官之分送營閫。以其能解律文。平斷獄訟之意。而近來此輩。一從座次。專不擇送。不識法律。只事侵剝。輕重闊狹。惟意所欲。且視官長之喜怒所在。以爲低昂取媚之計。使國家三尺。爲渠輩操弄。事之寒心。莫甚於此。請各別嚴飭。作奸現發者。嚴法重繩。差遣行首律官。亦爲勘罪。上曰。依啓。孟養曰。成均館典籍朴師爀。曾所出入於謙賊之家。其所親密。無異傔從。至今漏名於黨與之誅。已極駭憤。而且聞渠是內侍之同氣云。此等鄙賊之類。不可暫置於衣冠之列。請典籍朴師爀。刋去仕版。遠地定配。上曰。依啓。孟養曰。昨夏訓局反庫之後。下屬之逋欠甚多。至於査實登聞。而許多公貨。尙未收殺。事極可駭。請該營大將。從重推考。刻期督捧。俾絶奸隷輩觀望延拖之習。上曰。依啓。聞甚駭然。嚴飭該營。刻期收殺。可也。命退。諸臣以次退出。